**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՐՏԻ 8 – Ի ԱՌԹԻՎ**

 Սիրելի´ կանայք, մայրեր, քույրեր.

   Ջերմորեն շնորհավորում եմ ձեզ կանանց միջազգային օրվա՝ Մարտի 8-ի կապակցությամբ:
   Հայկական ազգային արժեքների պահպանման, հայոց ավանդապաշտ ընտանիքի ամրապնդման և կայացման գործում անուրանալի է կնոջ դերը, հայ կին, հայ մայր՝ յուրահատուկ արժանիք, մարդկային մեծություն և խորհրդավոր իմաստություն:
   Հայ կինը իր կերպարը կերտել է դարերի խորքից, օրհասական պահին, նեցուկ եղել ազգին ու հայրենիքին, ամուսնուն ու ընտանիքին: Հայ կնոջ առաքինության բնույթը կայուն համոզմունք է, որ նա իր ստեղծագործ մտքի ու վառ երևակայության շնորհիվ մասնակից է դառնում գիտատեխնիկական նվաճումներին, մանկավարժական ու բժշկական առաքելությանը, գյուղատնտեսության ու շինարարության անխոնջ աշխատանքին, պետականության կերտմանը, հայրենասիրության ամրապնդմանը, հայ ավանդական ընտանիքի պահպանմանը և երեխաների հայեցի դաստիարակությանը:
   Այսօր էլ, հայ կանայք իրենց ավանդն են ներդնում հեղափոխական ժամանակների նոր անկախ Հայաստանի  հզորացման ու բարգավաճման գործում , քայլ առ քայլ առաջնորդում սերունդներին, իրենց զավակներին մասնակիցը լինելու երկրի պետականաշինության և հայրենիքի պաշտպանության գործընթացին:
   Թանկագի´ն կանայք, մայրեր և քույրեր, ձեզ նվիրված այս տոնը բոլորինն է:
   Ի նշան հարգանքի և երախտագիտության, առանձնահատուկ շնորհավորանքներս եմ հղում մեր զինվորների մայրերին, զոհված զինծառայողների մայրերին:
   Բոլոր սերունդների համար, կնոջ դերը կյանքի դպրոց է, որն ունի իր դասի սկիզբը, բայց չունի դասի ավարտը՝ հարատև աշխատող, մտածող, պայքարող, նախաձեռնող մարդ:
   Գարունն ավետող այս գեղեցիկ տոնի՝ Մարտի 8-ի առթիվ, սիրով և նվիրումով կրկին անգամ շնորհավորում եմ Թալին համայնքում ապրող և արարող բոլոր կանանց, հայոց մայրերին և քույրերին , աշխարհասփյուռ բոլոր հայուհիներին՝ մաղթում եմ երջանկություն, քաջառողջություն, ամուր ընտանիք, սիրո ջերմություն և խաղաղ հայրենիք:

**Հարգանքներով՝
Թալին համայնքի ղեկավար
Սարգիս Արամյան**